ธปท.ชี้ไทยไม่ต้องคุมสินเชื่อเหมือนจีน
ธปท.แจงไม่จำเป็นต้องคุมการขยายตัวของสินเชื่อเหมือนจีน เนื่องจากสินเชื่อในระบบธนาคารพาณิชย์ไทยยังโตตามปกติสอดคล้องเศรษฐกิจ
19 พ.ย. 2553

ธปท.แจงไม่จำเป็นต้องคุมการขยายตัวของสินเชื่อเหมือนจีน เนื่องจากสินเชื่อในระบบธนาคารพาณิชย์ไทยยังโตตามปกติสอดคล้องเศรษฐกิจ
นายประสาร ไตรรัตน์วรกุล ผู้ว่าการ ธนาคารแห่งประเทศไทย(ธปท.) กล่าวแสดงความเห็นกรณีที่ประเทศจีน สั่งการให้ธนาคารพาณิชย์กันสำรองเพิ่มขึ้น เพื่อชะลอการขยายตัวของสินเชื่อ ว่า ไทยไม่จำเป็นต้องควบคุมการขยายตัวสินเชื่อในระบบธนาคารพาณิชย์เหมือนที่ประเทศจีนกำลังดำเนินการอยู่ในขณะนี้ เพราะจีนเขาทำเพื่อชะลอความร้อนแรงของเศรษฐกิจ แต่ไทยไม่จำเป็น เพราะสินเชื่อของไทยยังขยายตัวในทิศทางปกติสอดคล้องกับการขยายตัวทางเศรษฐกิจของไทย 
“การดำเนินมาตรการของจีน ทำไปเพื่อชะลอความร้อนแรงทางเศรษฐกิจของเขา ที่สิเชื่อเขาขยายตัวสูง แต่เราไม่จำเป็นคุมแบบนั้น เพราะสินเชื่อเราโตสดคล้องกับพื้นฐานทางเศรษฐกิจ โตปกติ อีกอย่างการทำมาตรการของจีนก็ไม่ได้ส่งผลกระทบอะไรกับเรา” นายประสาร กล่าว
นายประสาร กล่าวว่า ในส่วนของการดูแลค่าธรรมเนียมทางการเงินในระบบธนาคารพาณิชย์ ให้เป็นไปตามนโยบายของกระทรวงการคลังนั้น ขณะนี้ธปท.ยังติดตามดูอยู่ ยังไม่มีการดำเนินการอะไรเพิ่มเติ่มในช่วงนี้